簡元輿祠部  其二
作者：黄裳
朝代：宋

paragraphs: 百花巖上仙人住，巖下爲州山水聚。
白頭青冢南北人，倒影沈沈獨懷古。
倚欄把酒與誰同，况是使君爲獻主。
應喚漁舟疏葦中，旋膾游鱗落紅縷。
秘書座上最軒昂，能共春雲爭態度。
紅衣带月今何處，幾轉春殘掩朱戶。
飛船送客空斷腸，梁塵漫落聲中句。
虛白亭前湖水閒，忽爲霓裳起思慕。
出門沙土亂如雨，薰風吹夢天南去。